বাদ মুস্তাফিজুর! ৯.২০ কোটি কি ফেরত পাবে KKR? কী বলছে নিয়ম?

ওয়েব ডেস্ক: মিনি-নিলামে পাথিরানা ও মুস্তাফিজুরের মতো আন্তর্জাতিক মানের পেসারকে নিয়ে দলে ভারসাম্য ফেরাতে চেয়েছিল কলকাতা নাইট রাইডার্স (Kolkata Knight Riders)। কিন্তু নাইটদের সেই পরিকল্পনায় কার্যত জল ঢেলে দিল বিসিসিআই (BCCI)। ভারতীয় ক্রিকেট বোর্ডের নির্দেশে বাংলাদেশি (Bangladeshi) পেসারকে ছেড়ে দিতে বাধ্য হচ্ছে কিং খানের ফ্র্যাঞ্চাইজি। এখন প্রশ্ন হচ্ছে, মুস্তাফিজ (Mustafizur Rahman) না খেললে তাঁর জন্য খরচ করা ৯.২০ কোটি টাকা কি ফেরত পাবে কেকেআর? তাঁর জায়গায় অন্য কোনও বোলারকে নেওয়ার দরজা কি খোলা থাকছে? এক্ষেত্রে আইপিএল-এর নিয়ম কী বলছে, সেটা জেনে নেওয়া যাক।

সাধারণত আইপিএল নিলাম শেষ হয়ে গেলে প্রতিটি ফ্র্যাঞ্চাইজির পার্স ‘লক’ হয়ে যায়। কিন্তু এক্ষেত্রে কেকেআর-এর পরিস্থিতি অনেকাংশে আলাদা। চোট বা ব্যক্তিগত সিদ্ধান্ত নয়, কূটনৈতিক ও নিরাপত্তাজনিত বাহ্যিক পরিস্থিতির কারণে বিসিসিআই-এর হস্তক্ষেপে মুস্তাফিজুর রহমানকে আইপিএল থেকে সরিয়ে নেওয়ার সিদ্ধান্ত নিয়েছে কেকেআর। এবার আইপিএল-এর নিয়মানুযায়ী, বিসিসিআই যদি ক্রিকেট ছাড়া অন্য কোনও কারণে কোনও ক্রিকেটারকে টুর্নামেন্ট থেকে বাদ দেয়, সেক্ষেত্রে সংশ্লিষ্ট ফ্র্যাঞ্চাইজি পুরো নিলাম মূল্য ফেরত পায়। তাই এক্ষেত্রে কেকেআর ৯.২০ কোটি টাকা ফেরত পেতে চলেছে।

আরও পড়ুন: দলে ফিরছেন শামি, পন্থ! ‘অবাধ্য’ ঈশানের ভাগ্য কি খুলবে? দেখুন বড় খবর

মুস্তাফিজুরের এই নিলাম-মূল্য ফেরত পেলে কেকেআর রেজিস্টার্ড অ্যাভেলেবল প্লেয়ার পুল (RAPP) থেকে নতুন আরেক খেলোয়াড়কে দলে নিতে পারবে। তবে মুস্তাফিজুর রহমানের মতো ডেথ ওভার স্পেশ্যালিস্ট পেসার পাওয়া যে সহজ হবে না, তা নিশ্চিতভাবে জানে কিং খানের ফ্র্যাঞ্চাইজি। এখন পরিবর্ত হিসেবে স্কোয়াডে কাকে নেওয়া হবে, সেদিকেই নজর থাকছে নাইট সমর্থকদের।